In nomine sancte et individue Trinitatis, Amen. Ludovicus Dei gratia Francorum rex, noverint universi tam presentes quam futuri, intuitu pietatis et pro salute filii nostri Philippi et nostra, ecclesie cisterciensi et fratribus inibi Deo servientibus, hanc nos concessisse libertatem, ut fratribus domus liceat libere, et sine pedagio et exactione aliqua, deferre et reportare tam per terram quam per aquam ea que ad victum et vestitum fratrum et monachorum qui in corpore domus prefate conversabuntur, necessaria erunt, quantum ad nos pertinet. Volumus etiam et precipimus prepositis et servientibus nostris ut fratres, qui ad usus domus missi fuerint, vivent quandocunque necesse habuerint, et ipsos in terra et potestate nostra nullatenus molestari permittant. Actum Meleduni anno incarnati Verbi M°.C°.LXX°. primo. Datum per manum Hugonis cancellarii.